iPhone 13 får væsentlig kameraforbedring

Der er endnu adskillige måneder til lanceringen af den næste generation af iPhones, men rygtesmedene er naturligvis i fuld sving. Kameraet er altid et af de områder, der får størst opmærksomhed fra både producenter og forbrugere og analytikeren Ming-Chi Kuo mener at vide, hvordan Apple har tænkt sig at forbedre det i iPhone 13.

Årets Pro-modeller, hævder han, vil nemlig få autofokus i ultravidvinkelkameraet – og næste år vil det dryppe ned på de “almindelige” modeller. Det fortæller websitet 9to5Mac.

På de eksisterende Pro-modeller har både telelinsen og vidvinkellinsen autofokus, der hjælper med at gøre billedet skarpt. Med en udvidelse til ultravidvinkel kan det forbedre eksempelvis landskabsfotos.

Ming-Chi Kuo mener også at vide, at selve ultravidvinkel-sensoren vil blive forbedret med ny hardware, så den vil bestå af seks dele, hvor den nuværende kun består af fem dele. Dette skulle resultere i bedre aften- og natteskud med ultravidvinkel-kameraet.

Om der er hold i rygterne, må tiden vise, men Ming-Chi Kuo rammer ofte plet med sine forudsigelser – og dagens lyder da heller ikke helt urealistisk.

Tidligere rygter om iPhone 13 har peget på, at den vil få:

En mindre ‘notch’.

Portræt-funktion med bokeh-effekt på videooptagelser.

Skærm med 120Hz-opdatering.

Markant bedre batterier:

iPhone 12/12 Pro kontra iPhone 13/13 Pro: 2.815 mAh kontra 3.095 mAh

iPhone 12 Pro Max mod iPhone 13 Pro Max: 3.687 mAh kontra 4.352 mAh

Stærkere MagSafe-magneter.

Always-on-skærm med notifikationer.

iPhone 13, hvis det bliver navnet, bliver sandsynligvis præsenteret til september. Der ha også gået nylige rygter om, at den ikke skal have 13-nummeret af hensyn til overtro, men Apple havde ingen problemer med iOS 13, så det vil næppe ske.

iPhone 13 får væsentlig kameraforbedring